עירוני נשר זכתה בניצחון 0:2 על מ.כ נוה יוסף חיפה ועלתה לפסגת הטבלה, בזכות יחס שערים עדיף על פני הפועל חדרה - שחוללה קאמבק מרשים במשחק החוץ מול הפועל רעננה - שהסתיים בתוצאת שוויון 2:2.
צפוף מאוד במאבקי הצמרת של מחוז שרון. מחזור אחד לפני תום הסיבוב הראשון נרשמו להן תמורות בפסגה. סיבוב ראשון מרתק עם פוטנציאל לסיבוב שני מרתק עוד יותר עם פוטנציאל למצטרפות נוספות למאבק האליפות צפוי לנו בליגה זו.
במשחק מרתק שנערך ברעננה, שמטה הפועל המקומית יתרון של שני שערים במשחק הביתי מול הפועל חדרה - שהתייצבה למשחק כמוליכת הטבלה - שהקדימה את רעננה בארבע נקודות. שערים של עידו עמרם (13) ויובל קולין (34) העניקו לרעננה יתרון 0:2 בתום המחצית הראשונה, אך הקבוצה האורחה שינסה מותניים במחצית השניה ושערים שכבשו מוחמד קבהא (58) ועומר אפל המחליף (61) מחקו את יתרונה של רעננה. חדרה סיימה את המשחק בעשרה שחקנים, לאחר שהמחליף עווד אבו דהאש הורחק בכרטיס צהוב שני בדקה ה-78. בסיום, שוויון 2:2, שהותיר על כנו את הפער בין הקבוצות.
מי שניצלה את התוצאה במשחק הזה, כדי להשתלט על פסגת הטבלה היא עירוני נשר - שאירחה את קבוצת מרכז הטבלה המאכזבת של מ.כ נוה יוסף חיפה, שבעונה שעברה הייתה הקבוצה הטובה ביותר במחוז שרון, שבו שיחקה גם מכבי חיפה "קצף" - שהעונה משחקת במחוז מרכז. לאחר שעה של כדורגל ללא שערים, שער שכבש יואב בן צבי העלה את נשר ליתרון 0:1. כעבור 14 דקות שער שכבש מוחמד טהא סגר עניין וסלל את דרכה של נשר למקום הראשון, בזכות יחס שערים עדיף על חדרה. נוה יוסף סיימה את המשחק בעשרה שחקנים, בשל הרחקה ישירה של ניקיטה סטוינוב.